b'\n_START_ARTICLE_\nBiserica reformat\xc4\x83 din S\xc4\x83lard\n_START_PARAGRAPH_\nBiserica reformat\xc4\x83 din S\xc4\x83lard, comuna S\xc4\x83lard, jude\xc8\x9bul Bihor, dateaz\xc4\x83 din secolul XV. Biserica se afl\xc4\x83 pe lista monumentelor istorice sub codul LMI:  BH-II-m-B-01200.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica reformat\xc4\x83 din S\xc4\x83lard a fost construit\xc4\x83 ini\xc8\x9bial ca biserica unei m\xc4\x83n\xc4\x83stiri franciscane \xc8\x99i este \xc3\xaen regiune monumentul de arhitectur\xc4\x83 gotic\xc4\x83 cu cele mai multe elemente p\xc4\x83strate, dintre cele ce dateaz\xc4\x83 din secolul al XV-lea. Soarta l\xc4\x83ca\xc8\x99ului de cult \xc3\xaen primul secol \xc8\x99i jum\xc4\x83tate de existen\xc8\x9b\xc4\x83 a fost str\xc3\xa2ns legat\xc4\x83 de istoria familiei nobiliare Cs\xc3\xa1ki, ctitorii m\xc4\x83n\xc4\x83stirii. Biserica m\xc4\x83n\xc4\x83stirii servea \xc3\xaen acela\xc8\x99i timp \xc8\x99i ca loc de \xc3\xaenmorm\xc3\xa2ntare a membrilor familiei Cs\xc3\xa1ki, astfel \xc3\xaen 1468 au fost \xc3\xaenhuma\xc8\x9bi aici Francisc Cs\xc3\xa1ki, comite al secuilor \xc8\x99i fiul acestuia, Benedict._NEWLINE_Ca un paradox al destinului, activitatea m\xc4\x83n\xc4\x83stirii a fost pecetluit\xc4\x83 tot de un membru al familiei Cs\xc3\xa1ki: adep\xc8\x9bii lui Farkas Cs\xc3\xa1ki au trecut la protestantism, de atunci biserica func\xc8\x9bioneaz\xc4\x83 c\xc4\x83 l\xc4\x83ca\xc8\x99 de cult reformat._NEWLINE_Edificiul a fost construit aproape exclusiv din c\xc4\x83r\xc4\x83mid\xc4\x83 \xc8\x99i doar ferestrele, portalurile \xc8\x99i bol\xc8\x9bile corului au fost realizate din piatr\xc4\x83. Primul l\xc4\x83ca\xc8\x99 de cult al m\xc4\x83n\xc4\x83stirii a fost mai modest, deoarece biserica actual\xc4\x83 are elemente ce pot fi datate mai t\xc3\xa2rziu, spre cea de-a doua treime a secolului al XV-lea. Nava flancat\xc4\x83 de contrafor\xc8\x9bi, corul cu termina\xc8\x9bie poligonal\xc4\x83, spa\xc8\x9biul adosat laturii nordice a corului precum \xc8\x99i turnul au fost ridicate \xc3\xaentr-o singur\xc4\x83 etap\xc4\x83. At\xc3\xa2t nava c\xc3\xa2t \xc8\x99i corul au tavane drepte, nava nu a fost boltit\xc4\x83 nici \xc3\xaen evul mediu. _NEWLINE_Dintre elementele mobilierului se remarc\xc4\x83 stranele \xc8\x99i b\xc4\x83ncile clasicizante ce au fost introduse \xc3\xaen 1802, orga instalat\xc4\x83 \xc3\xaen 1850 \xc8\x99i strana \xc3\xaen stil neoempire, ce dateaz\xc4\x83 din 1890.'